Perintah GPS seruran ngiga chara mutarka sebana rayat
PENGINGAT… Sekeda ari bala pengabang ke bisi datai ngulu Pengerami Ngiling Bidai Rumah Bala Ak Umba, Nanga Baoh begambar nyadika pengingat begulai enggau Dato Sri Fatimah Abdullah kena Hari Dua ke udah. DALAT: Semua orang ke diau ba kandang Baoh ditangkan ngambika seruran bediri teguh ba belakang Perintah Sarawak ke diatu. Lebuh mansutka jaku munyi nya Menteri Pemansang Indu, Nembiak Mit enggau Pengelantang Komuniti Dato Sri Fatimah Abdullah mega madahka semina Gabungan Parti Sarawak (GPS) ulih nyaup sereta mantu rayat. “Baka ke bisi dipedaka kitai mayuh bengkah pekara nadai nyadi ba nengeri bukai di Malaysia ke ulih meri penguntung ngagai rayat baka ke bisi digaga Perintah Sarawak. Nya kebuah aku ngarapka rayat kitai terus bediri tegap di belakang Perintah GPS ke diatu,” ku iya. Ku iya, mayuh bengkah inisiatif udah dikena Perintah Sarawak baka Endowment Fund Sarawak (EFS) penyampau RM1,000 diberi ngagai genap iku anak Sarawak ke baru ada, bantu pra-sekula penyampu RM5,000, bantu ngagai indai beranak, Kenyalang Gold Card (KGC), orang bisi penyakit tungkul sengayuh, skim mantu ngaduka rumah enggau iya ke bukai. “Tadi aku bisi meda siti gerija maya kami nepan helikopter. Kitai bisi UNIFOR (Unit Nyaga Agama Bukai). Enti Nyema begunaka duit dikena ngadu tauka pekara bukai bekaul enggau rumah sembiang baka gerija, anjung aja peminta ngagai UNIFOR. Ngambika semua kitai nemu, di Malaysia semina ba Sarawak aja bisi unit ke baka tu laban perintah kitai nyengkaum semua rayat enggau agama,” ku Fatimah. Fatimah mansutka jaku munyi nya maya Pengerami Ngiling Bidai ke diatur ba Rumah Bala Ak Umba, Nanga Baoh kena Hari Dua ke udah. Maya pengerami nya iya mega nyuaka chek dikena ngatur aktivti ngagai 25 bengkah Komiti Pemaju enggau Pengelikun Genturung Pendiau (JKKK) rumah panjai ba kandang Nanga Baoh enggau Ulu Baoh. “Genap rumah tauka JKKK nerima RM5,000 nyadika pemeri ari aku. Semua nerima penyampau ke sama laban nadai jaku bechiping sereta semua dikerinduka taja pan sitak Kunsil Nengeri (DUN) tu ukai enggi aku agi. Enti semua kitai rinduka aku, baka nya mega aku rinduka semua kita. Aku tetap deka datai ngagai endur tu enti program ke diatur bisi bekaul enggau opis aku,” ku Fatimah. Iya mega madahka, Perintah Sarawak seruran meratika penanggul rayat lebih agi senentang pemansang infrastruktur baka jalai raya iya ke sigi deka dipeda rayat menua pesisir. “Lebuh bejaku ngegaluka penatai pengabang Penghulu Ambau enggau Tuai Rumah Bala bisi nyebut senentang jalai 1.8  kilometer pemanjai ari jematan ba endur tu. Nya projek dikemujurka ngena RTP lalu aku bisi dipadahka serikat enda sanggup ngena ungkus RM250,000. Giga chara pemadu manah baka nukar spek nitihka kos tauka chara bukai ke dipelabaka patut. Aku ngarapka kita ke diau ditu seruran besabar laban Perintah Sarawak seruran berundingka chara dikena mutarka sebana ke bisi diasaika rayat,” ku iya. Dulu ari nya Fatimah bejadi Projek Loji Bekal Ai Sarawak Alternative Water Supply (SAWAS) Nanga Baoh, Dalat ba kandang Sekolah Kebangsaan (SK) St Luk Nanga Baoh enda jauh ari Rumah Bala. Sama bisi enggau maya pengerami nya Pemesai Pelilih Dalat Kueh Lei Poh,  Penulung Direktor (Corporate Communications & Customer Service) Opis Bekal Ai Menua Pesisir (JBALB) Awang Fardillah Awang Hussin, Injiner Ai JBALB Bagi Menua Mukah Abang Ismail Abang Selim, Penghulu Ambau Anchong enggau Tuai Rumah Bala  
See author's posts
